Зарчашма (деҳа, ш. Гулистон)

Зарчашма (то 30.6.2012 Қаромазор) — деҳа дар ҷамоати шаҳраки Адрасмони шаҳри Гулистон.

 Ҷуғрофиё 
Дар қисми ҷанубии доманаи қаторкӯҳи Қурама ҷойгир буда, бо ноҳияҳои Бобоҷон Ғафуров ва Ашт ҳамсарҳад аст. Масоҳаташ 120 га. То соли 1941 ҳамчун деҳа тобеи ҷамоати деҳоти Қаромазори н. Ашт (дар ҳудуди собиқ савхози ба номи Дзержинский) буд. Баъди таъсиси ҷамоати шаҳраки Адрасмон (26.3.1941) ба ҳайати он дохил карда шуд.

 Иқтисод 
Аз Зарчашма то маркази ҷамоати шаҳрак 3,5 км, то маркази ш. Гулистон 65 км, то маркази вилоят (ш. Хуҷанд) 85 км. Аҳолиаш 4347 нафар (январи 2018). Зарчашма муассисаи таҳсилоти миёнаи умумӣ, бунгоҳи тиббӣ, қисми ҳарбии сарҳаддӣ, дорухона, дорухонаи байторӣ, китобхона, чойхона, масҷиди панҷвақта, сартарошхона, дукони нонпазӣ, 2 коргоҳи дӯзандагӣ, 5 нуқтаи савдои хусусӣ дорад. Аз конҳои назди Зарчашма (аз ҷумла кони маъдани «Қаромазор») сурб, нуқра, қӯрғошим, руҳ, тило истихроҷ мекунанд. Соҳаҳои асосии хоҷагӣ: сабзавоткорӣ, ғаллакорӣ, чорводорӣ. Заминҳо аз оби чашмаҳо ва наҳри Қаромазор обёрӣ мешаванд. Аҳолиаш асосан дар Комбинати полиметаллии давлатии «Қаромазор» (1927) ва Комбинати маъдантозакунии «Адрасмон» (1993) кор мекунанд. Дар ҳудуди деҳа истироҳатгоҳҳои Комбинати маъдантозакунии «Адрасмон», хоҷагии ҷангали «Қаромазор» фаъолият доранд. Дар маркази деҳа мақбараи донишманди соҳаи дин Суфӣ Каримқул (асри 19) воқеъ аст, ки зиёратгоҳи мардум мебошад. Дар канори деҳа чашмаи шифобахши Маразбулоқ мавҷуд аст, ки ба гирифторони бемориҳои пӯст манфиатбахш мебошад. Ходими давлатӣ У. Султонов ва барпокунандагони сохти колхозӣ С. Умаров, Б. Соҳибов, Ғ. Хоҷаев, Ҳ. Турсунов дар ҳамин деҳа таваллуд шудаанд.

 Эзоҳ 

 Адабиёт